‘આજ અહીંથી હું મારા કામનો શુભારંભ કરી રહ્યો છું. અંત ક્યાં હશે તેની ખબર નથી.’ કહી તેણે ઝોળીમાંથી એક બીજ કાઢી ખોદેલી માટીના ખાડામાં નાંખ્યું અને તેના પર માટી વાળી દેતાં કહેવા લાગ્યો. આ શુષ્ક વાતાવરણમાં વાવેલ બીજ ક્યારેય સડશે નહીં. અહીં પંખીઓ પણ નથી. જેથી બીજને કોરી ખાવાનો પ્રશ્ન નથી. આ બીજ જમીનમાં કોણ જાણે કેટલો સમય પડ્યું રહેશે તે નક્કી નથી. ક્યારેક ને ક્યારેક તો અહીં વરસાદ થશે જ. જળમાં ભીંજાઈ તેનામાં નવચેતન પ્રગટશે. તારી ઝુંપડીની સામે રસ્તાની બાજુમાં એક અંકુર ડોલવા લાગશે. તેમાંથી છોડ અને પછી વૃક્ષ થશે. અને વૃક્ષ મોટું ઘટાદાર થતાં તેના પર પક્ષીઓ માળા કરશે અને કલરવથી તે ગુંજી ઉઠશે.